പെണ്കുട്ടികളുടെ പഠന സ്വാതന്ത്ര്യം തടയരുത് താലിബാന് മുന്നറിയിപ്പുമായി യുണിസെഫ് ന്യൂയോര്ക്ക്: സ്കൂളുകള് തുറക്കാന് തീരുമാനിച്ച താലിബാന്റെ നടപടികളെ അഭിനന്ദിച്ച യൂണിസെഫ് പെണ്കുട്ടികളുടെ വിദ്യാഭ്യാസം തടയുന്നതിനെതിരെ ശക്തമായ മുന്നറിപ്പു നല്കി. ഇത് തീര്ത്തും മനുഷ്യത്വരഹിതമായ തീരുമാനമാണ്. സ്ത്രീപുരുഷ സ്വാതന്ത്ര്യം ഏതുരാജ്യത്തും അനിവാര്യമാണെന്നും അതിന്റെ നഗ്നമായ ലംഘനമാണ് താലിബാന് നടത്തുന്നതെന്നും യൂണിസെഫ് പറഞ്ഞു. ഇന്നലെയാണ് അഫ്ഗാനിലെ പൊതുവിദ്യാഭ്യാസ സ്ഥാപനങ്ങള് തുറക്കണമെന്ന നിര്ദ്ദേശം താലിബാന് ഭരണകൂടം പ്രഖ്യാപിച്ചത്. എല്ലാ ആണ്കുട്ടികളും നിര്ബന്ധമായും സ്കൂളുകളില് എത്തണമെന്നും സ്ത്രീകളൊഴിച്ചുള്ള അദ്ധ്യാപകര് ജോലിക്ക് ഹാജരാകണമെന്നുമാണ് നിര്ദ്ദേശം. പെണ്കുട്ടികളുടെ വിദ്യാഭ്യാസത്തെ സംബന്ധിച്ചോ സ്ത്രീകളുടെ ജോലിയെ സംബന്ധിച്ചോ താലിബാന് ഇതുവരെ തീരുമാനം എടുത്തിട്ടില്ല. അതേ സമയം ഇരുപതുവര്ഷം കൊണ്ട് പത്തുലക്ഷത്തില് നിന്നും ഒരു കോടിയിലേക്കാണ് അഫ്ഗാനിലെ സ്കൂള് വിദ്യാര്ത്ഥികളുടെ എണ്ണം വര്ദ്ധിച്ചതെന്നും യൂണിസെഫ് ചൂണ്ടിക്കാട്ടി. സ്ത്രീസ്വാതന്ത്ര്യം പൂര്ണ്ണമായും എടുത്തുകളഞ്ഞ താലിബാന്റെ നടപടികള്ക്കെതിരെ മനുഷ്യാവകാശ സംഘടനകള് തുടക്കം മുതലേ രംഗത്തുണ്ട്. വനിതാ ശിശുക്ഷേമ മന്ത്രാലയം പോലും പ്രവര്ത്തിപ്പിക്കേണ്ടതില്ലെന്ന നിലപാടാണ് താലിബാന് സ്വീകരിച്ചിട്ടുള്ളത്. ഒപ്പം മന്ത്രാലയങ്ങളില് മുന്നേ ജോലിചെയ്തിരുന്ന സ്ത്രീകളൊന്നും ജോലിക്ക് ഹാജരാകേ ണ്ടതിലെന്ന നിലപാടാണ് താലിബാന് എടുത്തത്.